b'\n_START_ARTICLE_\nMarko Rajam\xc3\xa4ki\n_START_SECTION_\nUra pelaajana\n_START_PARAGRAPH_\nHy\xc3\xb6kk\xc3\xa4\xc3\xa4j\xc3\xa4n\xc3\xa4 pelannut Rajam\xc3\xa4ki aloitti uransa aikuistasolla vuonna 1986 Turun Palloseurassa, jossa h\xc3\xa4n pelasi vuoteen 1992 asti. Kaudet 1993 ja 1994 h\xc3\xa4n edusti anjalankoskelaista Myllykosken Palloa, josta h\xc3\xa4n siirtyi vuonna 1994 Skotlantiin, Greenock Mortonin riveihin._NEWLINE_Vuonna 1997 Rajam\xc3\xa4ki teki lyhyen visiitin entiseen kotikaupunkiinsa Turkuun, pelaten v\xc3\xa4h\xc3\xa4n aikaa FC Interin joukkueessa. Jo samana vuonna h\xc3\xa4n kuitenkin palasi ulkomaille, t\xc3\xa4ll\xc3\xa4 kertaa saksalaiseen FSV Zwickaun ryhm\xc3\xa4\xc3\xa4n. Saksassakaan Rajam\xc3\xa4ki ei viett\xc3\xa4nyt kauan aikaa, vaan palasi kes\xc3\xa4ksi 1999 j\xc3\xa4lleen Suomeen ja uudestaan Interiin. Kauden 2000 h\xc3\xa4n pelasi kasvattajaseurassaan TPS:ss\xc3\xa4, seuraavan Salon Palloilijoissa ja viimeiseksi j\xc3\xa4\xc3\xa4neen kauden 2002 TPS:ss\xc3\xa4._NEWLINE_Yhteens\xc3\xa4 Rajam\xc3\xa4ki pelasi uransa aikana 271 ottelua SM-sarjassa ja sen seuraajassa Veikkausliigassa ja teki niiss\xc3\xa4 98 maalia. Seurajoukkueuran merkitt\xc3\xa4vimm\xc3\xa4ksi saavutukseksi j\xc3\xa4i vuonna 1991 voitettu Suomen Cup. Suomen maajoukkueessa Rajam\xc3\xa4ki pelasi 16 ottelua ja teki niiss\xc3\xa4 kolme maalia.\n_START_SECTION_\nUra valmentajana\n_START_PARAGRAPH_\nRajam\xc3\xa4ki aloitti vuonna 2003 TPS:n A-juniorien valmentajana. Pesti p\xc3\xa4\xc3\xa4ttyi A-nuorten Suomen mestaruuteen kaudella 2008. Pasi Rautiaisen tultua seuran p\xc3\xa4\xc3\xa4valmentajaksi marraskuussa 2008 Rajam\xc3\xa4est\xc3\xa4 tuli edustusjoukkueen apulaisvalmentaja. Tammikuussa 2010 Rajam\xc3\xa4ki nimitettiin TPS:n uudeksi p\xc3\xa4\xc3\xa4valmentajaksi.  Rajam\xc3\xa4en johdolla nuori TPS:n joukkue nappasi SM-pronssia h\xc3\xa4viten mestaruuden vieneelle HJK:lle seitsem\xc3\xa4n pistett\xc3\xa4. Kautensa seura kruunasi Suomen cupin mestaruuteen, kun se kukisti HJK:n finaalissa 2\xe2\x80\x930. Kausi 2011 sujui hieman heikommin ja TPS oli liigassa viides. Kauteen 2012 joukkue sai loistavan alun voittamalla Liigacupin loppuottelussa j\xc3\xa4lleen HJK:n. Veikkausliigassa TPS nappasi kaudella 2012 pronssimitalit. Kaudella 2013 TPS putosi k\xc3\xa4rkikahinoista ja sijoittui lopulta vasta kahdeksanneksi. Helmikuussa 2014 talousvaikeuksista k\xc3\xa4rsiv\xc3\xa4 TPS ja Rajam\xc3\xa4ki purkivat sopimuksensa. _NEWLINE_Rajam\xc3\xa4ki ja Kuopion Palloseura solmivat toukokuun alussa 2014 valmentajasopimuksen. Rajam\xc3\xa4en johdolla KuPS s\xc3\xa4ilytti kaudella 2014 sarjapaikkansa ollen lopulta Veikkausliigassa seitsem\xc3\xa4s. H\xc3\xa4n jatkoi seuran p\xc3\xa4\xc3\xa4valmentajana kauden j\xc3\xa4lkeen ja luotsasi kuopiolaiset kaudella 2015 yhdeks\xc3\xa4nneksi ja 2016 j\xc3\xa4lleen seitsem\xc3\xa4nneksi. Rajam\xc3\xa4en ja KuPSin yhteisty\xc3\xb6 p\xc3\xa4\xc3\xa4ttyi kauden 2016 j\xc3\xa4lkeen. Seurajohto ei ollut tyytyv\xc3\xa4inen tuloksiin. T\xc3\xa4m\xc3\xa4n j\xc3\xa4lkeen h\xc3\xa4n on ty\xc3\xb6skennellyt muun muassa asiantuntijana Eurosportin jalkapallol\xc3\xa4hetyksiss\xc3\xa4.'